
ΔΕΛΤΙΟ ΤΥΠΟΥ
ΘΕΜΑ: ΑΠΟΛΟΓΙΣΜΟΙ – ΣΤΟΧΟΙ -  ΣΥΓΚΡΟΤΗΣΗ ΔΣ ΣΕ ΣΩΜΑ
Στις 10 Ιανουαρίου 2026 ημέρα  Σάββατο και ώρα 11:00 στο Γ2 κτήριο του πρώην ΤΕΙ Ληξουρίου πραγματοποιήθηκε με επιτυχία η  13η Εκλογοαπολογιστική Συνέλευση της Ένωσης. Πρόεδρος της Γενικής Συνέλευσης ήταν η κα. Ελπίδα Κατσαΐτη που ψηφίστηκε ομόφωνα από το σώμα κατόπιν πρότασης της Προέδρου του απερχόμενου Διοικητικού Συμβουλίου κα. Σοφία Μαροπούλου – Ζαφειράτου.
Σύμφωνα με τα θέματα της Ημερήσιας Διάταξης η απερχόμενη Πρόεδρος προέβη σε λογοδοσία πεπραγμένων και για τα έτη 2022-2025 τα οποία και ψηφίστηκαν ομόφωνα από το Σώμα. Η Πρόεδρος αναλυτικά αναφέρθηκε σε Γενικά – οργανωτικά θέματα κι εστίασε στην κατασκευή της 2ης Στέγης στο Ληξούρι και ότι είμαστε σε αναμονή για την έγκρισή της.   Ωστόσο, ενημέρωσε ότι θα πρέπει όλοι να γνωρίζουν ότι μετά το 2026 και από 1/1/2027 η λειτουργία μας (ΚΔΗΦ και Στέγης) θα υποστηρίζεται από τον Εθνικό Προϋπολογισμό, κάτι το οποίο αποτελεί μια μικρή απειλή.  Φυσικά θα είμαστε σε διαρκή επαγρύπνηση σε συνεργασία πάντα με τον Βουλευτή, την ΠΟΣΓΚΑμεΑ, την ΕΣΑμεΑ και τα άλλα γονεϊκά κινήματα, για να προλάβουμε την οποιαδήποτε δυσκολία στην ομαλή λειτουργία των δομών μας.  Παράλληλα ενημέρωσε ότι έγινε επίσκεψη και πρόταση στον Διοικητή του Γενικού Νοσοκομείου Αργοστολίου υποβάλλοντας αίτημα παραχώρησης χώρου στο ΚΕΚΥΚΑμεΑ για την λειτουργία ΚΔΑΠ στο Αργοστόλι. Εκτιμήσαμε και είχαμε ήδη δεσμευτεί από την προηγούμενη Γενική Συνέλευση να ξεκινήσει άμεσα η λειτουργία δομής για τα Άτομα με Αναπηρία στην πρωτεύουσα του Νησιού μας.
Επίσης, έγινε αναφορά στην συμμετοχή του ΚΔΗΦ μέσω αίτησης για την  υλοποίηση προγράμματος ψηφιακής εκπαίδευσης κι ενδυνάμωσης των ηλικιωμένων και των Ατόμων με Αναπηρία.  Το μεγάλο κτίριο του ΚΔΗΦ θα αποτελεί τις απογευματινές ώρες κέντρο εκπαίδευσης των ηλικιωμένων και των ΑμεΑ στις νέες τεχνολογίες, την ψηφιακή πληροφόρηση, την επικοινωνία, την πραγματοποίηση των ηλεκτρονικών πληρωμών, την χρήση μέσων κοινωνικής δικτύωσης κλπ.  Οι ηλικιωμένοι και ΑμεΑ από όλο το Νομό θα μπορούν να δηλώσουν συμμετοχή και θα υπάρχουν εκπαιδευτές και ηλεκτρονικός εξοπλισμός.


Τους οικονομικούς  απολογισμούς, τις εκθέσεις της εξελεγκτικής επιτροπής και τον προϋπολογισμό για το 2025 περιέγραψε η Ταμίας του ΔΣ. κα. Παρασκευή Κοντογιαννάτου. Ομόφωνα ψηφίστηκε και η διαχείριση των οικονομικών.
Στους στόχους και προτάσεις της Ένωσης αναφέρθηκε το μέλος του ΔΣ (προερχόμενο από τα ιδρυτικά και τακτικά μέλη) κ. Σταύρος Λυκούδης – Πολιτικός Μηχανικός.  Κύριο αίτημα και της Ένωσης μέσω της ΕΣΑΜΕΑ για όλα τα ΚΔΗΦ και ΣΥΔ  της χώρας μας είναι η αύξηση της χρηματοδότησης  από τον κρατικό προϋπολογισμό ή συμβάσεις ασφαλιστικών ταμείων και ΕΟΠΥΥ με την καταβολή νοσηλειών ανά ωφελούμενο και η επέκταση των Στεγών με τη δημιουργία νέων.  Ο πρωταρχικός στόχος της Ένωσης είναι η υλοποίηση πλέον με την κατασκευή του νέου κτιρίου προοριζόμενο για ΣΥΔ, που θα καλύψει επείγουσες ανάγκες διαβίωσης ατόμων με αναπηρία, με αδυναμία φιλοξενίας στο οικογενειακό τους περιβάλλον.  Οι ανάγκες είναι μεγάλες και διαρκώς αυξανόμενες.  Πέρα από την εξασφάλιση οικοπέδου και την έκδοση οικοδομικής άδειας που έχουν ολοκληρωθεί, έχει επιτευχθεί  και ωριμότητα για την εξασφάλιση της χρηματοδότησης της κατασκευής του νέου κτιρίου.
Επιπλέον, στις πρωταρχικές επιδιώξεις είναι η δημιουργία ενός ΚΔΑΠ – κέντρα δημιουργικής απασχόλησης – στο Αργοστόλι καθώς οι ανάγκες των ατόμων με αναπηρία που θέλουν και μπορούν αν ενταχθούν σε μια τέτοια δομή είναι μεγάλες και το ζήτημα έχει τεθεί επανειλημμένα από οικογένειες με μέλη ΑμεΑ.
Βασικός στόχος της Ένωσης επίσης, είναι η εξασφάλιση δωρεάς για την αγορά ενός νέου λεωφορείου για την κάλυψη των αναγκών  για μετακινήσεις.  Το υψηλό κόστος αγοράς δεν επιτρέπει στην Ένωση προμήθεια που δεν θα καλυφθεί από δωρεά.
Η Ένωση θα υποβάλει προτάσεις μέσω των ομοσπονδιών για τροποποίηση του Νομικού πλαισίου περί θεσμού του προσωπικού βοηθού και επέκτασης του μέτρου.  Επίσης, θα υποβάλλει προτάσεις, που αφορούν οικονομικά και συνταξιοδοτικά θέματα Α.μεΑ.
Θα υπάρχει συνεχή επικοινωνία με το Δήμο Αργοστολίου για την επίτευξη των στόχων και τη δημιουργία δομής στα χωρικά πλαίσια του Δήμου.  Ενώ θα συνεχιστεί η πίεση για την τοποθέτηση συστήματος διευκόλυνσης της προσβασιμότητας σε τοπική παραλία της Παλικής 

Η Ένωση με σεβασμό κι ευθύνη συνεχίζει απρόσκοπτα το έργο της.
Τέλος, διεξήχθη ομαλά η ψηφοφορία και προέκυψαν τα κάτωθι αποτελέσματα :



Για το Διοικητικό Συμβούλιο εξελέγησαν:
Από τα Τακτικά μέλη:
Ζαφειράτου – Μαροπούλου Σοφία 					
Λασκούδη Σοφία 						           
Κοντογιαννάτου Παρασκευή					           	
Κονταρίνη Ελένη 					                       
Ταραζής Γεράσιμος  					                       
Με αναπληρωματικά μέλη:
Μολφέτα Άννα 			                                                          
Γαλιατσάτος Σωκράτης 					          
Από τους Φίλους
Λυκούδης Σταύρος 					                      
Σταθάτου Διαμαντίνα 				                      
Με αναπληρωματικό μέλος 
Βαλσάμη Μαρίνα			                                             
Για την Εξελεγκτική Επιτροπή
Κατσαΐτης Γεράσιμος				                               
Μεσάρη Διονυσία 				                               
Τζαμαρίας Νικόλαος				                               

Την Τρίτη 13 Ιανουαρίου 2026 πραγματοποιήθηκε σε ειδική συνεδρίαση η συγκρότηση του ΔΣ σε σώμα και η σύνθεση του νέου Δ.Σ. είναι :
Πρόεδρος, Σοφία Μαροπούλου - Ζαφειράτου
Αντιπρόεδρος, Ελένη Κονταρίνη
Γενικός Γραμματέας, Σοφία Λασκούδη
Ταμίας, Παρασκευή Κοντογιαννάτου
Μέλος, Ταραζής Γεράσιμος
Μέλος, Σταύρος Λυκούδης
Μέλος, Διαμαντίνα Σταθάτου


Για το ΔΣ.,
Η Πρόεδρος,

Σοφία Μαροπούλου – Ζαφειράτου

